בוצין טריפולי

בּוּצִין טְרִיפּוֹלִי (שם מדעי: .Verbascum tripolitanum Boiss) – צמח עשבוני דו-שנתי משפחת הלועניתיים, הנושא פרחים צהובים ערוכים בתפרַחת זקופה שמתנשאת לגובה 70 עד 120 ס"מ . מין זה פחות מצוי ונחשב תת-אנדמי לאזור מדרום טורקיה ומערב סוריה ועד צפון ישראל בעיקר בגליל העליון ובכרמל. הפרחים ממוקמים בניצב למישור הקרקע, כלומר הם בעלי עמדה אנכית ולא אופקית בניגוד לפרחים גלגליים של מינים אחרים (כלנית, נורית, אסיה וכדומה).

הצמח מכוסה שערות מסועפות. הפרחים, שקוטרם 3 עד 4 ס"מ, ערוכים בקבוצות קבוצות לאורך עמוד תפרחת זקוף, ולא אחד אחד בחיק החפים. למין חמישה אבקנים (ולא ארבעה). הזירים שעירים לכל אורכם, למעט שני האבקנים הקדמיים ששערות זיריהם דלילות או נעדרות בחלקם העליון (בניגוד לבוצין הגליל). צבע השערות הארוכות שעל הזירים סגול. עלי הבסיס מוארכים, נושאים פטוטרת ארוכה, ושפתם מפורצת לאונות רדודות ומשוננות, בניגוד לבוצין מפורץ שעליו שסועים עמוקות וחסרי פטוטרת.

עונת הפריחה של המין ארוכה יחסית, מסוף אפריל ועד תחילת ספטמבר.
ממוזער|בוצין טריפולי בכרמל

 מאפיינים 
צמח עשבוני דו-שנתי עדין מכוסה בשערות מסועפות (דמויות אילן). עמוד התפרחת הראשי מסתעף לעיתים לגבעולי משנה המדמים מנורה. 

הגבעולים עגולים, חומים ודקים (עוביו כ-5 מ"מ או פחות) מכוסים שערות מסועפות (דמויות אילן).

העלים לבידים-צהבהבים, מסורגים או ערוכים גם בשוֹשֶנֶת (rosette) - עלים צמודים על פי רוב אל פני האדמה ומרוכזים בצורה מעגלית ולוליינית מסביב לבסיס גבעול זקוף.

עלי השושנת (עלי הבסיס), מהם עולה עמוד התפרחת, מוארכים ובעלי פטוטרת ארוכה. שפתם מפורצת לאונות רדודות (בניגוד לבוצין מפורץ שעליו שסועים עמוקות) ומשוננות.

עלי הגבעול מסורגים, חסרי לוואים וקטנים מעלי הבסיס.

התפרחת דמוית שיבולת ומסועפת. הפרחים ערוכים בקבוצות דמויות כדור לאורך גבעולי הפריחה המשניים, וביניהן רווחים גדולים. 

הפרחים דו-מיניים, ובלתי נכונים (כמעט סימטריים), בעלי עטיף כפול. הם בעלי שחלה עילית, מאוחי עלי כותרת בבסיסם לצינור קצר מאוד. הכותרת נושרת כיחידה אחת שלמה יחד עם האבקנים. האבקנים מבשילים ביום הראשון לפתיחת הפרח, הרי השחלה מבשילה רק ביום השני. 

הפרחים צהובים ומרכזם ארגמני, גדולים, קוטר כותרתם 30 עד 40 מ"מ.

הגביע קצר בעל 5 אונות שוות ודמויות ביצה, מכוסה שערות בלוטיות. אורך הגביע 4 עד 5 מ"מ (בבוצין מפורץ רק 2 עד 3 מ"מ). הגביע משתייר גם בזמן הבשלת הפרי. אורך הגביע בזמן הבשלת הפרי קטן (בבוצין הגליל הוא מגיע עד 12 מ"מ). 

הכותרת גלגלית וכמעט סימטרית, בעלת 5 עלי כותרת וקוטרה 30 עד 40 מ"מ. (בניגוד לבוצין דמשקאי ולבוצין קיסריון שקוטר פרחיהם רק 10 עד 15 מ"מ). עלי הכותרת פרושים לרווחה במישור אחד, ומאוחים בבסיסם, לכדי צינור כותרת קצר מאוד. אונות הכותרת אליפסיות, חופות במקצת זו לזו, ואינן שוות לחלוטין בגודלן. אונת הכותרת התחתונה קטנה מעט משאר האונות ועל כן, הפרח אינו בעל סימטריה מעגלית, אלא בעל סימטריה דו-צדדית. הכותרת נושרת יחד עם האבקנים אחר ההפריה. פרחים שנשארים על הצמח מתקפלים ומצטמקים, נסגרים חלקית במהלך הלילה ונפתחים מחדש בבוקר.

האבקנים 5, שוני-אורך, קבועים על הכותרת, במרכזה, לסירוגין עם אונות הכותרת. הזירים שעירים לכל אורכם מלבד שני הזירים של שני האבקנים הקדמיים שהם קירחים בחלקם העליון (בניגוד לבוצין הגליל), צבע השערות הארוכות על זירי האבקנים סגול.

השחלה עילית בעלת שני עלי שחלה, שתי מגורות ושיליה זוויתית. עמוד השחלה אחד, והצלקת בראשו דמוית גולה. 

הפרי הוא הלקט כדורי קטן, רב-זרעים, אורכו ארוך לכל היותר פי 1.5 מרוחבו. ההלקט, שבראשו נישא עמוד שחלה, עטוף בגביע משתייר וקצר ממנו. והוא נפתח בראשו על ידי 2 קשוות שהן שסועות לשניים.

הזרעים מרובים, קטנים, שחורים ומקומטים (בעלי גומות).

העלווה ניכרת בשטח מאמצע נובמבר ועד תחילת ספטמבר. עונת הפריחה נמשכת מסוף אפריל ועד תחילת ספטמבר. הפרי הירוק מופיע מאמצע יוני, והפרי הבשל ניכר מתחילת יולי. הפצת הזרעים נמשכת עד תחילת דצמבר.

 בית גידול ותפוצה 

ממוזער|בוצין טריפולי בהר הכרמל
מין זה גדל בבתי גידול טבעיים בחורש ויער ים תיכוני. בוצין טריפולי הוא מין לא מצוי בישראל והוא תת-אנדמי, תפוצתו מדרום טורקיה, סוריה, לבנון, ועד צפון מזרח ישראל וצפונה. בישראל הוא מצוי בגליל ובכרמל; ונדיר מאוד בחרמון, בבקעת חולה, בגליל התחתון, בחוף הגליל, בעמק עכו ובחוף הכרמל. 

קישורים חיצוניים

הערות שוליים

קטגוריה:צמחים שתוארו ב-1853
קטגוריה:טקסונים שתוארו בידי פייר אדמון בואסייה
קטגוריה:לועניתיים